
Broj: 55-30-12-30916-2
Datum:

Na osnovu člana 20a. Zakona o radu Federacije Bosne i Hercegovine, člana 48. Statuta („Sl.novine BiH“ br. 73/13), člana 9. Pravilnika o radu KCUS-a broj: 65-04-2-45374-1/25 i člana 4. Uredbe Vlade Federacije Bosne i Hercegovine o postupku prijema u radni odnos u javnom sektoru u Federaciji Bosne i Hercegovine, Generalni direktor Kliničkog centra Univerziteta u Sarajevu donosi


ODLUKU
o poništenju dijela javnog oglasa za prijem radnika
za potrebe KCUS-a na neodređeno vrijeme

Član 1.
Poništava se dio Javnog oglasa za prijem radnika za potrebe Kliničkog centra Univerziteta u Sarajevu na neodređeno vrijeme, broj: 55-30-12-30916 od 30.09.2026. godine, koji se odnosi na radno mjesto pod rednim brojem 2. – VKV rukovalac termoenergetskim postrojenjima, u SND – Tehnički sektor, Mašinska služba, za jednog izvršioca.
Član 2.
Poništenje se odnosi na radno mjesto iz člana 1. ove Odluke zbog utvrđene tehničke greške, a koja se odnosi na pogrešno navođenje vrste stručne spreme, odnosno diplome propisane kao poseban uslov za radno mjesto VKV rukovalac termoenergetskim prostrojenjima u SND – Tehnički sektor, Mašinska služba, u odnosu na posebne uslove utvrđene važećim internim aktima KCUS-a.
KCUS će za radno mjesto VKV rukovalac termoenergetskim prostrojenjima u SND – Tehnički sektor, Mašinska služba, objaviti novi Javni oglas za prijem u radni odnos usklađen sa važećim internim aktima KCUS-a.
Član 3.
Ova odluka stupa na snagu danom donošenja.


Obrazloženje

Klinički centar Univerziteta u Sarajevu objavio je Javni oglas za prijem radnika na neodređeno vrijeme, broj: 55-30-12-30916 od 30.09.2026. godine, kojim je, između ostalog, predviđen prijem jednog izvršioca na radno mjesto pod rednim brojem 2. – VKV rukovalac termoenergetskim postrojenjima, u SND – Tehnički sektor, Mašinska služba.
Komisija zadužena za provođenje postupka po javnom oglasu, prilikom pregleda i analize objavljenog teksta oglasa, utvrdila je postojanje tehničke greške u Javnom oglasu, i to u dijelu koji se odnosi na potrebnu dokumentaciju koju kandidati trebaju dostaviti, odnosno diplomu o završenoj školi  za radno mjesto  VKV rukovalac termoenergetskim postrojenjima, u SND – Tehnički sektor, Mašinska služba. 
Naime, u objavljenom tekstu oglasa za radno mjesto pod rednim brojem 2. navedeno je da su kandidati u obavezi dostaviti između ostale dokumentacije i Diplomu o završenom obrazovanju – KV  (III stepen) Mašinska stručna škola ili Elektro stručna škola, dok je kao uslov za navedeno radno mjesto internim aktima KCUS-a utvrđena Diploma o završenom obrazovanju -VKV (V stepen)  Mašinska stručna škola.

Neusklađenost u navedenom dijelu oglasa može dovesti do nedoumica u pogledu potrebne stručne spreme, posebnih stručnih kvalifikacija i dokumentacije koju kandidati trebaju dostaviti uz prijavu. Također, takva neusklađenost može otežati objektivnu i dosljednu provjeru ispunjavanja uslova u postupku prijema u radni odnos te dovesti do različitog razumijevanja kriterija propisanih za predmetno radno mjesto.

Imajući u vidu navedeno, a u cilju osiguranja zakonitog, transparentnog i pravilnog provođenja postupka prijema u radni odnos, kao i jednakog tretmana svih zainteresovanih kandidata, potrebno je otkloniti uočenu tehničku grešku prije nastavka postupka koji se odnosi na navedeno radno mjesto.

S obzirom na to da se utvrđena greška odnosi na radno mjesto pod rednim brojem 2. – VKV rukovalac termoenergetskim postrojenjima, poništenje se ograničava na dio javnog oglasa koji se odnosi na to radno mjesto, dok ostala radna mjesta obuhvaćena predmetnim oglasom nisu predmet ove odluke.

Nakon izvršene provjere i usklađivanja uslova s važećim aktima, KCUS će objaviti novi Javni oglas za navedeno radno mjesto, s jasno definisanim uslovima i potrebnom dokumentacijom. Time će se osigurati da postupak prijema u radni odnos bude proveden na transparentan način, uz poštivanje načela jednakog postupanja i prava svih zainteresovanih kandidata.


Na osnovu svega navedenog, odlučeno je kao u dispozitivu ove Odluke.




  GENERALNI DIREKTOR

				                                 	  Prim.doc.dr.sc.med. Alen Pilav	

